- Jeg har fået ti henvendelser bare i dag. Sådan lyder det lettet fra formanden for Thy Rock, Hans Peter Jarl Madsen – eller HP, som han bliver kaldt. For bare en uge siden kunne han konstatere, at der manglede omkring 600 frivillige for at ”kunne drive en landsby med 10.000 indbyggere”, som han beskriver festivalen. Efter en tur i mediemøllen ser tingene dog anderledes ud, og på bare en uge er der strømmet 400 frivillige til, og det glæder i den grad formanden. -	Det har været overvældende at se historien i landsdækkende medier, og det ser positivt ud nu, fortæller han. Et stykke til mål Samtidig understreger han dog, at der er et stykke endnu, før man er helt i mål. -	Vi har en forretning at drive ligesom alle mulige andre steder, og hvis ikke vi har personale nok, kan vi ikke betjene de 10.000 gæster, som vi gerne vil, siger han. Han er dog – især efter den seneste uge – optimistisk og tror på, at festivalen kan slå dørene op den 24. juni klokken 15 med vagtplanen fuldt besat. Flere end 8000 har allerede løst billet til årets festival 24.-25. juni på Dyrskuepladsen i Thisted.

Referat:
Formanden for festivalen Thy Rock i Thisted, Hans Peter Jarl Madsen, havde søvnløse nætter efter to år med corona og mangel på frivillige til årets festival.